Meclîsê Cinîyan ê HDPyî bi wesîleya serrgêra qirkerdişê Şingalî eşkerayîyêka nuştekîye weşanaye.
Eşkerayîye de nê çîyî ameyî vatene:
''Ewro serrgêra 6. ya qirkerdişê êzidîyan a. 3ê tebaxa 2014î de cerganê DAÎŞî hêrişê Şingalî kerd, bi hezaran êzidîyî qir kerdî, 6000 doman û cinîyî sey esîr girewtî û 4000 hezar êzidîyî zî neçare mendî ke koç bikerî. Cerganê DAÎŞî waşt ke şexsê cinîyan ê êzidîyan de îradeyê cinîyan teslîm bigêrê.
Nê hêrişî bi destê cerganê ke AKP û MHP paştî danê ci Rojawan de dewam kenê.
11-12ê adara 2017î de Almanya de Konferansê Cinîyan ê Êzidîyan ê Mîyanneteweyî amebi kerdene. Seba azadkerdişê cinîyan ê êzidîyan ganî têkoşînêko mîyanneteweyî bêro kerdene û na çarçewe de ganî 3ê tebaxe bibo roja  çalakîyanê vera qirkerdişê cinîyan a mîyanneteweyîye.
Cinîyan ê êzidîyan ewro koyanê Şingalî de îradeyê xo yo kolektîf vet werte, meclîsê xo awan kerdî. Cinîyê êzidîyê ke pawitişê xo rêxistin kerd seba pêro cinîyanê dinya bîyî mîsal. Ma reyna têkoşîn û xoverdayîşê înan rê selam danê. Têkoşînê înan têkoşînê ma yo zî.''
